ACN Barcelona.-El Port de Barcelona ha superat el milió de contenidors plens d’importació i exportació entre el gener i el novembre. En concret ha rebut 437.092 TEU (contenidors de 6,1 metres de llarg) d’importació, un 8,5% més que el 2014, i n’ha carregat 602.234 d’exportació, un 6% més. Aquests resultats eleven els contenidors de comerç exterior a 1.039.326 TEU, un registre que, segons els responsables del port, posa de manifest l’aposta del teixit productiu del país pels mercats exteriors i la revitalització del consum intern. En total (incloent-hi els contenidors de cabotatge i de transbordament), durant els 11 primers mesos de l’any s’han transportat 1,7 milions de TEU, un 3% més que el 2014.

La Xina es consolida com el principal soci comercial del Port de Barcelona, amb un increment dels intercanvis de prop del 15% i una quota de mercat del 22,5. A un ritme similar, del 14%, ha crescut la càrrega contenitzada amb origen o destinació als Estats Units, un altre dels mercats de referència per a la instal·lació catalana. Corea del Sud ha adquirit un paper molt destacat com a subministrador de components per al clúster automobilístic de l’Aragó, fet que explica que les importacions d’aquest país asiàtic hagin augmentat un 60% en el que va d’any. Tanmateix, Corea del Sud també ha esdevingut un receptor important de les exportacions que surten del port català (un 20% més fins al novembre). Corea del Sud se situa com a cinquè soci comercial del Port pel que fa a la càrrega contenitzada.Pel que fa al tràfic total (que inclou totes les modalitats de càrrega), l’enclavament ha gestionat 42,7 milions de tones de mercaderies entre els mesos de gener i novembre, una xifra que es manté estable respecte a l’any passat. Impuls del tràfic de vehiclesDurant aquest període destaca el dinamisme experimentat pel tràfic de vehicles, amb 803.914 unitats transportades fins al novembre. Més de la meitat d’aquest volum han estat vehicles d’exportació, un 4% més. Les importacions, amb 155.201 unitats, han crescut un 41% degut a la reactivació del mercat nacional. També han rebut un fort impuls les operacions de transbordament (vehicles que es descarreguen al Port per tornar a ser embarcats en un altre vaixell per a la seva destinació final), un sector que ha crescut un 51%, tot reforçant el rol del Port com a centre de redistribució d’automòbils al sud d’Europa i a la Mediterrània.Pel que fa a les autopistes del mar, cal destacar que el Port de Barcelona ha transportat 126.636 UTIS fins al mes de novembre (una unitat de transport intermodal, o UTI, equival a un camió, plataforma o remolc), amb un increment del 21% respecte del mateix període del 2014. Aquest resultat es tradueix en el desviament d’idèntica xifra de camions de les carreteres de l’arc mediterrani al mode marítim. Les autopistes del mar connecten actualment el Port de Barcelona amb Itàlia (Civetavecchia, Gènova, Savona, Livorno, Porto Torres) i el nord de l’Àfrica (principalment Tànger).3,5 milions de passatgersDurant els 11 primers mesos de l’any han fet servir el Port de Barcelona més de 3,5 milions de passatgers, un 7% més, tant de ferris de línia regular (1,1 milions de persones) com de creuers turístics (2,4 milions). Les xifres han estat positives en totes les modalitats de ferris (cabotatge amb les Illes Balears i connexions amb Itàlia i el nord de l’Àfrica), amb un increment conjunt del 6%. D’altra banda, el volum de creueristes del període ha crescut un 7%. L’impuls principal s’ha donat en els passatgers que comencen i acaben itinerari a la capital catalana, que han augmentat un 10%. Fins al mes de novembre el Port de Barcelona ha rebut 723 escales de creuers.